A Tanács 1674/72/EGK rendelete

(1972. augusztus 2.)

a vetőmagágazatban nyújtott támogatásra és a finanszírozásra vonatkozó általános szabályok megállapításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a vetőmagok piacának közös szervezéséről szóló, 1971. október 26-i 2358/71/EGK tanácsi rendeletre [1] és különösen annak 3. cikke (4) bekezdésére,

tekintettel a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 3. cikke (2) bekezdésére,

tekintettel a Bizottság javaslatára,

mivel a 2358/71/EGK rendelet 3. cikke bizonyos vetőmagok esetében rendelkezik támogatás nyújtásának a lehetőségéről, és mivel meg kell határozni e rendelkezés általános végrehajtási szabályait;

mivel a támogatást csak elit vetőmag vagy minősített vetőmag termelése esetén lehet nyújtani, és mivel e termékeket egyértelműen meg kell határozni;

mivel az ellenőrzés lehetővé tétele érdekében az elit vetőmagot vagy a minősített vetőmagot megfelelően regisztrált termelési szerződések alapján kell előállítani, és mivel a vetőmagtermelő cégeknek és a nemesítőknek hivatalos elismeréssel vagy bejegyzéssel kell rendelkezniük;

mivel adminisztratív okokból az egyes tagállamokban csak az adott tagállamban betakarított termékekre nyújtható támogatás;

mivel a támogatási rendszer megfelelő működtetése céljából egy ellenőrző rendszer létrehozása szükséges annak biztosítására, hogy a támogatást csak az arra jogosult termékekre nyújtsák;

mivel ez a támogatás költségekkel jár; mivel a 2358/71/EGK rendelet 14. cikke szerint a közös agrárpolitika finanszírozására vonatkozó rendelkezéseket e támogatás esetében is alkalmazni kell; mivel emiatt meg kell határozni azt, hogy a kérdéses támogatás finanszírozását a 729/70/EGK rendelet szabályozza,

ELFOGADTA EZT A RENDELETET:

1. cikk

(1) A 2358/71/EGK rendelet 3. cikkével összhangban rögzített támogatást a következő cikkek szerint azon elit vetőmagok és minősített vetőmagok esetében kell nyújtani:

- amelyeket a legutóbb az 1971. március 30-i irányelvvel [3] módosított, a takarmánynövény-vetőmag forgalmazásáról szóló, 1966. június 14-i tanácsi irányelvben [4] rögzítettek,

- amelyek megfelelnek az említett irányelvekben meghatározott szabványoknak és feltételeknek, és

- amelyeket hivatalosan minősítettek.

(2) 1973. február 1-jétől az új tagállamokra vonatkozó átmeneti intézkedésként támogatást kell nyújtani a Tanács egyenértékűségi határozatának hatálya alá tartozó elit vetőmagra és minősített vetőmagra vonatkozóan.

2. cikk

A vetőmagot:

a) a vetőmagtermesztő vagy a nemesítő és a szaporítóanyag-termesztő között megkötött szaporításra vonatkozó szerződés alapján; vagy

b) közvetlenül a vetőmagtermesztő vagy a nemesítő által kell előállítani; ezt a termelést egy szaporításra vonatkozó nyilatkozattal kell tanúsítani.

3. cikk

A tagállamok a 2. cikkben említett vetőmagtermesztőt vagy nemesítőt elismerik vagy bejegyezik.

A bármely tagállam által nyújtott elismerés vagy bejegyzés a Közösség egész területén érvényes.

4. cikk

A tagállamok csak a területükön betakarított vetőmagra vonatkozóan nyújthatnak támogatást abban a naptári évben, amelyben az a gazdasági év kezdődik, amelyre vonatkozóan a támogatást rögzítették.

A támogatást minden vetőmagtermesztő részére olyan feltételekkel kell folyósítani, amelyek a Közösségen belül a székhelyüktől függetlenül biztosítják a kedvezményezettek számára az egyenlő elbánást.

5. cikk

A tagállamok adminisztratív felügyeleti rendszert vezetnek be annak biztosítására, hogy a támogatás nyújtásához meghatározott feltételek teljesüljenek; a tagállamoknak különösen azt kell biztosítani, hogy a 2. cikkben említett termesztési szerződéseket és nyilatkozatokat bejegyezzék.

6. cikk

(1) A 2358/71/EGK rendelet 3. cikkében említett támogatás a 729/70/EGK rendelet 3. cikke (1) bekezdésében szereplő intervenció fogalomkörébe tartozik.

(2) Az (1) bekezdésben említett támogatással kapcsolatos kiadásoknak meg kell egyezniük a 2358/71/EGK rendelet 3. cikkével összhangban kifizetett, és az azon cikk értelmében hozott rendelkezések szerint kifizetett összegekkel.

7. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1972. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1972. augusztus 2-án.

a Tanács részéről

az elnök

T. Westerterp

[1] HL L 246., 1971.11.5., 1. o.

[2] HL L 94., 1970.4.28., 13. o.

[3] HL L 87., 1971.4.17., 24. o. (71/162).

[4] HL L 125., 1966.7.11., 2298/66. o. (66/403).

--------------------------------------------------